MRMT közgyűlés

2022. április 25.

Laudáció – Svend Hansen, levelező tagság

Svend Hansen az európai régészközösség jól ismert tagja, az őskor elismert kutatója, aki mind tudományos munkássága, mind személye által szorosan kötődik a magyar és a Kárpát-medencei régészethez.

Egyetemi tanulmányait a berlini Freie Universität-en kezdte, ahol ős- és koratörténetet, klasszika archeológiát, valamint vallástudományt hallgatott. Diplomáját 1988-ban szerezte meg, majd 1991-ben ugyanitt védte meg doktori disszertációját is, melyet a Rhône és Kárpát-medence közötti terület késő bronzkori, idősebb urnamezős korszakból származó fémdepóinak szentelt.

Ezt követően a heidelbergi egyetemen lett tudományos munkatárs, majd a bochumi Ruhr-Universitäten dolgozott. 2000-ben Bochumban habilitált, kutatása a neolit és rézkori emberábrázolásokról szólt.

2003 óta igazgatója a Német Régészeti Intézet Eurázsiai Részlegének, 2004 óta a berlini Freie Universität címzetes egyetemi tanára.

Emellett 2011 és 2013 között a Német Régészeti Intézet Römisch-Germanische Kommission-jának elnöki tisztjét is betöltötte. 2014-ben Tbilisziben a Sokhumi Állami Egyetem díszdoktorává avatták, 2016-ban pedig a Román Tudományos Akadémia tiszteletbeli tagjává választották.

Többszász tudományos publikáció szerzője, könyvek és folyóiratok szerkesztője. Számos szakmai szervezet tagja és kitüntetettje Németországban és külföldön egyaránt.

A Német Régészeti Intézet munkatársaként több nemzetközi kutatási projektet indított, melyekben máig aktívan tevékenykedik. 2004 óta vezeti a romániai Pietrele lelőhelyen zajló ásatásokat és interdiszciplináris kutatásokat, melyért 2019-ben a Shanghai Régészeti Fórum kitüntetését is megkapta. 2005-től kezdve Grúziában is jelen van, feltáró és feldolgozó projekteket indított, melyek a Kaukázus térségében előkerült őskori lelőhelyek és leletanyagok értelmezésére irányulnak. 2019-ben az ERC támogatásával kezdett projektet, mely a Kaukázusban a Kr.e. 4–3. évezredben végbement technikai és társadalmi innovációkat állította fókuszába.

A Német Régészeti Intézet Eurázsia Részlegének vezetőjeként – érthető módon – kutatásai főként a Kárpát-medencétől keletre fekvő régiókat érintik, ugyanakkor pályája kezdete óta kitüntetett érdeklődést mutat a Kárpát-medence őskora iránt is. Doktori értekezésének fontos része volt a Kárpát-medencei bronzkincsek vizsgálata, a depók összetétele, térbeli és kronológiai elhelyezkedésük, kapcsolatrendszerük. Későbbi munkáiban is rendszeresen nyúl ehhez a leletanyaghoz. Habilitációs dolgozatának is szerves részét képezik a Kárpát-medencében előkerült őskori leletek, a neolit és rézkori figurális ábrázolások. Ezen munkáiból készült monográfiái sokat idézett és megkerülhetetlen részei a hazai őskorkutatásnak. 2016 és 2019 között részt vett a Taunus és a Kárpátok közötti bronzkori erődítések kutatásának szentelt őskori konfliktuskutató LOEWE-projektben is, mely a magyar régészet számára ismét csak fontos kérdéseket érintett.

Kapcsolata a magyar régészettel azonban nem merül ki pusztán a helyi leletanyag átfogó ismeretében vagy saját kutatómunkájának eredményeiben. Svend Hansen évtizedek óta, határokon átnyúlva különböző módokon támogatja a magyar régészek generációit, valamint a Kárpát-medence régészetével foglalkozó kutatásokat. Egy nagyvonalú keresztapaként áll a hazai ősrégészet és sokunk pályája mögött.

Svend Hansen egy univerzális tudású, mindig kíváncsi, nyitott, kritikus gondolkodású, karizmatikus, a szakmája iránt elkötelezett kutató. Több évtizednyi tudományos munkája hivatkozási alapul szolgál, inspirál, olykor vitára késztet, ami által aktív részese a Kárpát-medence őskorkutatásának. Bár székhelye Németország, valójában egy Európa határain is túlnyúló hálózatot fog össze, melybe a Kárpát-medence rajta keresztül is kapcsolódik.

Mindezek alapján úgy gondolom, hogy Svend Hansen méltán érdemel helyet a Magyar Régészeti és Művészettörténeti Társaság tagjai között.

Budapest, 2022. április

Fejér Eszter